Document ID: 32005D0449

ΑΠΌΦΑΣΗ ΤΗΣ ΕΠΙΤΡΟΠΉΣ
της 20ής Ιουνίου 2005
σχετικά με αίτηση της Γαλλίας για τη φοροαπαλλαγή οχημάτων σύμφωνα με το άρθρο 6 παράγραφος 2 στοιχείο β) της οδηγίας 1999/62/ΕΚ του Ευρωπαϊκού Κοινοβουλίου και του Συμβουλίου περί επιβολής τελών στα βαρέα φορτηγά οχήματα που χρησιμοποιούν ορισμένα έργα υποδομής
[κοινοποιηθείσα υπό τον αριθμό Ε(2005) 1818]
(Το κείμενο στη γαλλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2005/449/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/62/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1999, περί επιβολής τελών στα βαρέα οχήματα που χρησιμοποιούν ορισμένα έργα υποδομής (1), και ιδίως το άρθρο 6,
Εκτιμώντας τα ακόλουθα:
(1)
Σύμφωνα με το άρθρο 6 παράγραφος 2 στοιχείο β) της οδηγίας 1999/62/ΕΚ, τα κράτη μέλη μπορούν να εφαρμόζουν μειωμένους συντελεστές φόρων ή φοροαπαλλαγές για τα οχήματα που μόνον περιστασιακά κυκλοφορούν σε δημόσιες οδούς του κράτους μέλους στο οποίο έχει εκδοθεί άδεια κυκλοφορίας και χρησιμοποιούνται από φυσικά ή νομικά πρόσωπα, των οποίων κύρια δραστηριότητα δεν είναι η μεταφορά εμπορευμάτων, υπό τον όρο ότι οι πραγματοποιούμενες από τα οχήματα αυτά μεταφορές δε συνεπάγονται στρεβλώσεις του ανταγωνισμού και εφόσον συμφωνήσει η Επιτροπή.
(2)
Η Γαλλία ζήτησε από την Επιτροπή να εγκρίνει, σύμφωνα με την οδηγία 1999/62/ΕΚ, τη φοροαπαλλαγή οχημάτων 12 τουλάχιστον τόνων που χρησιμοποιούνται αποκλειστικά και μόνο για δημόσια και βιομηχανικά έργα στη Γαλλία.
(3)
Πληρούνται οι όροι που προβλέπονται στο άρθρο 6 παράγραφος 2 στοιχείο β) της οδηγίας 1999/62/ΕΚ, δεδομένου ότι τα οχήματα αυτά μόνον περιστασιακά κυκλοφορούν σε δημόσιες οδούς, δε χρησιμοποιούνται για την μεταφορά εμπορευμάτων, και δεν επιφέρουν στρεβλώσεις του ανταγωνισμού επειδή είναι δυνατό να χρησιμοποιηθούν μόνο για την μεταφορά εξοπλισμού μονίμως εγκατεστημένου στο όχημα και χρησιμοποιούνται ως έχουν.
(4)
Η διάρκεια της έγκρισης πρέπει να είναι περιορισμένη.
(5)
Κατά συνέπεια, πρέπει να εγκριθεί η φοροαπαλλαγή που ζητεί η Γαλλία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 6 παράγραφος 2 στοιχείο β) της οδηγίας 1999/62/ΕΚ, η Επιτροπή εγκρίνει την φοροαπαλλαγή, μέχρι τις 31 Δεκεμβρίου 2009, οχημάτων 12 τουλάχιστον τόνων που χρησιμοποιούνται αποκλειστικά και μόνο για να μεταφέρουν εξοπλισμό μονίμως εγκατεστημένο στο όχημα, για δημόσια και βιομηχανικά έργα στη Γαλλία:
1)
αυτοκινούμενα μηχανήματα ανύψωσης και διακίνησης φορτίων (γερανοί μονίμως εγκατεστημένοι σε πλαίσιο οδικού οχήματος)·
2)
αντλίες ή κινητά αντλητικά συγκροτήματα μονίμως εγκατεστημένα σε πλαίσιο οδικού οχήματος·
3)
κινητά συγκροτήματα κινητήρα-αεροσυμπιεστή μονίμως εγκατεστημένα σε πλαίσιο οδικού οχήματος·
4)
αναμικτήρες και αντλίες σκυροδέματος μονίμως εγκατεστημένα σε πλαίσιο οδικού οχήματος (εκτός καδοφόρων αναμικτήρων σκυροδέματος που χρησιμοποιούνται για τη μεταφορά σκυροδέματος)·
5)
κινητά ηλεκτροπαραγωγά ζεύγη μονίμως εγκατεστημένα σε πλαίσιο οδικού οχήματος·
6)
κινητά μηχανήματα γεώτρησης μονίμως εγκατεστημένα σε πλαίσιο οδικού οχήματος.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 20 Ιουνίου 2005.

Labels: 2
18
8